Džemaludin Latić

Džemaludin Latić je bosanskohercegovački pisac rođen 1957. u Pridvorcima kod Gornjeg Vakufa.CV - FIN.UNSA.BA - Džemaludin Latić (Original: 23. 04. 2012) Završio je Gazi Husrev-begovu medresu u Sarajevu, zatim Fakultet islamskih nauka i Filozofski fakultet u Sarajevu (Odsjek jugoslovenskih književnosti i srpskohrvatskog/hrvatskosrpskog jezika, kao i prvi stepen na Odsjeku za filozofiju i svjetsku književnost).

Magistrirao je na Filozofskom fakultetu Univerziteta u Zagrebu (Odsjek za svjetsku književnost), a doktorirao na Fakultetu islamskih nauka 1999. na temu "Stil kur'anskoga izraza".

Radovni je profesor na katedri za tefsir Fakulteta islamskih nauka u Sarajevu, predmet Tefsir (komentar) Kur'ana. Predaje tefsir na Islamskoj pedagoškoj akademiji u Novom Pazaru, te teoriju književnosti na Filozofskom fakultetu Univerziteta u Novom Pazaru.

U 2010. godini kandidovao se na Općim izborima u Bosni i Hercegovini, za mjesto člana predsjedništva iz reda Bošnjaka.

 Politička aktivnost i zatvor 
Zbog političkih ideja uhapšen je 1983. i u procesu protiv muslimanskih intelektualaca osuđen na 6 i pol godina zatvora. Oslobođen je na intervenciju Međunarodnog PEN-centra 1986. Po izlasku iz zatvora bio zamjenik glavnog urednika "Preporoda", islamskih informativnih novina, a pokrenuo je i sedmične listove "Muslimanski glas" i "Ljiljan", čiji je glavni urednik bio od 1990. do 1994.

Bio je dugogodišnji politički saradnik predsjednika Stranke demokratske akcije i Predsjedništva Bosne i Hercegovine, Alije Izetbegovića, s kojim je pokrenuo Bošnjačku radioteleviziju. Član je Društva pisaca Bosne i Hercegovine i Svjetskog društva muslimanskih pisaca sa sjedištem u Rijadu.

Zastupljen je u antologijama i pregledima bosanskohercegovačke i bošnjačke poezije i u antologiji bošnjačke priče za djecu. Pojedini ciklusi pjesama prevedeni su mu na arapski, turski, engleski, francuski i italijanski jezik. Zbirka Moj ummete prevedena je na albanski jezik pod naslovom Ummeti im (Skoplje, 1998), a Srebrenički inferno se prevodi na turski jezik.

U pripremi su mu knjiga drama i studija Jezik Kur'ana. Stil kur'anskoga izraza je prva knjiga na bosanskom jeziku koja se bavi tefsirskom temom nadnaravnosti Kur'ana (i'džazu'l-Qur'an). Osim uvoda, u kome je autor dao pregled djela i autora iz Bosne koji su o ovoj temi pisali na arapskom i turskom jeziku, ova studija sadrži terminologiju i pregled najvažnijih teorija o i'džazu u historiji tefsirske nauke, a u njenom središtu je istraživanje kur'anskog stila na fonetskoj, semantičkoj, morfološkoj i sintaksičkoj ravni. Završetak knjige posvećen je stilističkoj analizi karakterističnih sura.
"Islam i svjetske religije" je dvotomno djelo koje je rađeno za potrebe učenika nastavnika vjeronauke u srednjim školama. U njemu su komparativno i zasebno obrađene najvažnije zajednčke teme svih monoteističkh religija kao i historijski razvoj i pregled najvažnijih religija svijeta. U drugom dijelu obje knjige data je hrestomatija tekstova najpoznatijih muslimanskih, kršćanskih, jevrejskih i hinduističkih svetih knjiga i autora.
"Mejtaš i vodica" – zbirka poezije koja je promovirala pjesnika neobičnog, arhaičnog jezika, drevne bosanske ikavice, zapitanog pred iskonskim pitanjima čovjekove egzistencije.
"Amberom ti cvali puti" - poema o Hidžri, namijenjena djeci, data u dramskoj formi.
"Dome Davudov" – zbirka poezije u kojoj pjesnik, nakon deset godina šutnje, nastavlja da piše u svome stilu u kome traga za drevnim formama (rubaije, npr), ali se i "poigrava" svim značajnijim formama moderne poezije na Zapadu. Posebno je interesantan ciklus iz tzv. književne logorologije "Pjesnik pamti" inspirisan pjesništvom poljskog nobelovca Czeslawa Milosza  u kome su objavljene pjesme ovog pjesnika iz zatvora. "Dom Davudov" je kur'anska sintagma, a u ovoj zbirci funkcionira kao metafora za Bosnu, zemlju različitih kultura i naroda.
"Srebrena česma" – zbirka poezije za djecu.
"Škripa vratnica" – zbirka Džemaludina Latića u kojoj sabire sufijsko, političko, uzničko iskustvo, ali i piše u najraznovrsnijim formama istočnjačke klasične i zapadnoevropske moderne poezije. *"Himne Čistog prijatelja" je ciklus ibrahimovskog iskustva, u kome pjesnik otkriva najdublju vlastitu vjeru i sučeljava se sa totalitarizmom i politeizmom XX vijeka.
Srebrenički inferno – poema od devetnaest pjevanja ispjevana u tercinama, svojevrsno "pismo Danteu iz Bosne" koji je  Božanstvenu komediju ispjevao u tercinama. Ovu poemu pjesnik je ispisao potresen tragedijom u Srebrenici, koja je za njega "simbol stradanja muslimana na Balkanu". Glavni lik je neznana Bošnjakinja, bosanska muslimanka kojoj su srpski vojnici ubili sina i muža, silovali kćer i odveli je u nepoznatom pravcu, koja je zatim i sama doživjela silovanje i prošla kroz brojne logore za silovanja bosanskih muslimanki i, na kraju, proživjela tragediju Srebrenice. U posljednjem poglavlju ona se, kao prognanica, nađe u Raveni, gradu u kome je sahranjen Dante Alighieri, i u kome se odvija dvadesetstoljetni disput između islama i kršćanstva. Kompozitor Đelo Jusić napisao je muziku insprisan ovom poemom. Oratorij Srebrenički inferno 2003. izveden je u Potočarima. Taj oratorij je uvršten u program, koji će se svake godine izvoditi pokraj potočarskog spomen-mezarja i na Dan genocida nad srebreničkim muslimanima.
"Ja sam tavus ašikane" je prvi divan ilahija i kasida na bosanskom jeziku nakon 120 godina. Latićeve ilahije i kaside, u muzičkoj obradi, a promovirane su i u Turskoj, Maleziji, Iranu, Ujedinjenim Arapskim Emiratima, Maroku. Osim tahlila i na't-i šerifa, ovaj divan sadrži i pjesnikove gazele, tahmise, rubaije i preko stotinu ilahija i kasida u čast Allaha, poslanika Muhammeda.
"Šejtanija" – dramatizirana bošnjačka bajka; drama pučkog teatra s motivima crpljenim iz bošnjačkih legendi.
"Školjka" - tekst za ovu pjesmu napisao je Džemaludin Latić. Stihovi pjesme "Školjka" Dine Merlina govore o neprežaljenoj ljubavi. Dino u pjesmi srce poredi sa školjkom koja ljubomorno čuva voljenu osobu. Na istom albumu Hotel Nacional napisao je tekst za pjesmu "Rane". Latić je autor nekih tekstova Merlinovih pjesama, kao “Ne zovi me na grijeh” i "Ja potpuno trijezan umirem" iz 1995. godine.

 Nagrade 
 Starješinstvo Islamske zajednice u Republici Bosni i Hercegovini,
 Slovo Gorčina 1979.
 Trebinjske večeri poezije 1980.
 Društvo pisaca Bosne i Hercegovine 1991.
 studentska nagrada "Hasan Kikić".

 Objavljene knjige i prijevodi 
 Stil kur'anskoga izraza (doktorska disertacija), El-Kalem, Sarajevo, 2001.
 Islam i svjetske religije, I i II, El-Kalem, Sarajevo, 2000.

 Zbirke poezije 
 Mejtaš i vodica, V. Masleša, Sarajevo, 1980.
 Amberom ti cvali puti (poema), El-Kalem, Sarajevo, 1980 (dva izdanja)
 Dome Davudov, Svjetlost, Sarajevo, 1990 (tri izdanja; treće pod naslovom Moj ummete)
 Srebrena česma, V. Masleša, Sarajevo, 1991. (četiri izdanja)
 Škripa vratnica, Bosančica-print – Signum, Sarajevo-Zagreb, 2000.
 Srebrenički inferno, Bosančica-print, Sarajevo, 2001. (dva izdanja)
 Ja sam tavus ašikane – Divan ilahija i kasida, Bosančica-print, Sarajevo, 2003.
 Šejtanija (dramatizirana bajka), Bosančica-print, Sarajevo, 2003.
Školjka, Rane, 2014 - Ne zovi me na grijeh, Ja potpuno trijezan umirem, 1995. Izvedba: Dino Merlin.

 Prijevodi 
 Halal i haram u islamu šejha Jusufa Qaredawija (prijevod s arapskog, zajedno s mostarskim muftijom, Seid-ef. Smajkićem), Ljiljan, Sarajevo, 1997.
 Tematski tefsir kur'anskih sura šejha Muhammeda el-Gazalija (s arapskog, zajedno s prof. Zahidom Mujkanovićem), Obzorja, Sarajevo, 2003.
 Islam i sekularizam Syeda Muhammada Naqiba al-Attasa (s engleskog), Bosančica-print, Sarajevo, 2003.

 Reference 

 Vanjski linkovi 

 Zvanična stranica Fakulteta islamskih nauka u Sarajevu 
 Latić o značaju ilahija i kasida u bošnjačkoj kulturi (video)

Kategorija:Rođeni 1957.
Kategorija:Biografije, Gornji Vakuf-Uskoplje
Kategorija:Bosanskohercegovački pisci
Kategorija:Dobitnici Nagrade "Mak Dizdar"
Kategorija:Alimi
Kategorija:Članovi BANU
Kategorija:Živi ljudi